b'\n_START_ARTICLE_\nSovretova pot\n_START_PARAGRAPH_\nSovretova pot pot je posve\xc4\x8dena slovenskemu filologu, humanistu in prevajalcu anti\xc4\x8dnih del Antonu Sovretu. Pot ima dve izhodi\xc5\xa1\xc4\x8di, in sicer pri \xc5\xbeelezni\xc5\xa1ki postaji v Hrastniku in na Dolu pri Hrastniku, poti se zdru\xc5\xbeita v Krnicah, cilj je v \xc5\xa0avni Pe\xc4\x8di, rojstnem kraju Antona Sovreta. Tradicionalni pohod je organiziran vsako leto na prvo oktobrsko soboto.\n_START_SECTION_\nPot iz Hrastnika do \xc5\xa0avne Pe\xc4\x8di\n_START_PARAGRAPH_\nPot se za\xc4\x8dne pri \xc5\xbeelezni\xc5\xa1ki postaji v Hrastniku, kjer je urejeno veliko parkiri\xc5\xa1\xc4\x8de. Za postajo pre\xc4\x8dka odstavni \xc5\xbeelezni\xc5\xa1ki tir, kjer je na zidu vidna planinska markacija za Gore. Na Dirmajerjev hrib vodi strma steza ali zlo\xc5\xbenej\xc5\xa1a asfaltna cesta, ki se kon\xc4\x8da pri Cesti Hermana Debelaka 17. Mimo vodnega zbiralnika se pot po gozdni cesti vzpenja navzgor. Po dobrih 15 minutah strma steza pripelje na asfaltno cesto, ki vodi v Krnice. Na koncu Krnic pelje gozdna pot proti \xc5\xa0avni Pe\xc4\x8di, kmalu se nadaljuje po kolovozu, kjer se pridru\xc5\xbei pot z izhodi\xc5\xa1\xc4\x8dem na Dolu pri Hrastniku. Po pribli\xc5\xbeno 15 minutah hoje pot pripelje v \xc5\xa0avno Pe\xc4\x8d, kjer je cilj Sovretove poti.\n_START_SECTION_\nPot z Dola pri Hrastniku do \xc5\xa0avne Pe\xc4\x8di\n_START_PARAGRAPH_\nPot se za\xc4\x8dne pri dvorani Dolanka, kjer je urejeno veliko parkiri\xc5\xa1\xc4\x8de. Po asfaltni cesti se nadaljuje mimo \xc5\xbdagarjeve kmetije navzgor proti Krajam (pribli\xc5\xbeno 10 minutah hoje). Nadaljuje se levo po kolovozu, pri orientaciji pomaga daljnovod. Nekoliko vi\xc5\xa1je pot pod njim zavije na stezo, po 20 minutah se priklju\xc4\x8di desno na asfaltno cesto, ki vodi v vas Kovk. V vasi ob telegrafskem drogu pot zavije levo po cesti. Na koncu vasi vodi mimo Dober\xc5\xa1kove kmetije (Kovk 15). Po nekaj minutah pri razpotju ob kapelici sledi srednji poti navzdol in se ves \xc4\x8das dr\xc5\xbei levega brega. Kmalu se pridru\xc5\xbei pot z izhodi\xc5\xa1\xc4\x8dem v Hrastniku. Po pribli\xc5\xbeno 20 minutah hoje od kapelice pot pripelje v \xc5\xa0avno Pe\xc4\x8d, kjer je cilj Sovretove poti.'